《云南》
明代·史谨

城南双塔高嵯峨，城北千山如涌波。隔断中原万馀里，耳边无处闻弦歌。

我来正值兵戈后，厌听边声出刁斗。壮士沈雄细柳营，岂效棘门空赳赳。

金戈铁马拥云雾，顾尔群凶如培塿。军中大将汉武侯，气吐虹霓横素秋。

七擒七纵平其酋，杀气惨淡空中收。群氓趁虚出方物，蒟酱莋马随氂牛。

蛮语侏离若禽鸟，笑听华言不谙晓。纵横跋扈无尊卑，翻觉王臣眼中小。

回首令人忆中国，拔剑高歌倚天立。碧鸡苍苍元气湿，梁王宫殿为荆棘。

鹧鸪朝鸣狐夜集，金满床头总何益。不如一醉杏花村，濯足昆明看山色。

作者简介：明苏州府昆山人，字公谨，号吴门野樵。洪武中谪居云南，以荐为应天府推官，迁湘阴县丞。罢官后，侨居南京。性高洁，喜吟咏，工绘画。筑独醉亭，卖药自给。有《独醉亭诗集》。